SINGER โบรกฯเชียร์ “ซื้อ” เป้า 58 บ. ชี้กำไรปี 65 โต 73% รับสินเชื่อพุ่ง-ยอดขายทะลัก
SINGER โบรกฯเชียร์ “ซื้อ” เป้า 58 บ. ชี้กำไรปี 65 โต 73% แตะ 1.15 พันลบ. อานิสงส์สินเชื่อที่ขยายตัว 56%, ยอดขายสินค้าเพิ่มขึ้น 25% และรายได้อื่นจะเพิ่มขึ้น 54%
10 ก.พ. 2565

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (3 ก.พ.2565) โดยประเมินบริษัท ซิงเกอร์ประเทศไทย จำกัด (มหาชน) หรือ SINGER ว่า กำไรสุทธิไตรมาส 4/2564 จะอยู่ที่ 179 ล้านบาท เพิ่มขึ้น 44% จากงวดเดียวกันของปีก่อน และเพิ่มขึ้น 8% จากไตรมาสก่อน จาก 1) รายได้ดอกเบี้ยที่เพิ่มขึ้น 48% จากงวดเดียวกันของปีก่อน และเพิ่มขึ้น 10% จากไตรมาสก่อน ตามสินเชื่อที่ขยายตัว 69% จากงวดเดียวกันของปีก่อน โดยเฉพาะสินเชื่อ C4C ที่ปรับตัวเพิ่มขึ้นมากกว่า 95% จากงวดเดียวกันของปีก่อน และ 2) NPL ปรับตัวลงเป็น 3.50% หนุนโดยเศรษฐกิจที่กลับมาดีขึ้น, ความต้องการรถบรรทุก และสินเชื่อที่อยู่ในระดับสูงเพื่อรองรับการขยายตัวทางธุรกิจ ขณะที่ 3) ค่าใช้จ่ายดำเนินงานเพิ่มขึ้น 23% จากไตรมาสก่อน ตามปัจจัยฤดูกาล และ 4) ค่าใช้จ่ายสำรองเพิ่มขึ้นเป็น 32 ล้านบาท (ไตรมาส 3/2564 = 16 ล้านบาท) จากการสิ้นสุดระยะเวลาและมาตรการช่วยเหลือลูกหนี้ COVID-19
ทั้งนี้ทางฝ่ายวิจัยคงประมาณการกำไรสุทธิปี 2565 ที่ 1.15 พันล้านบาท เพิ่มขึ้น 73% จากงวดเดียวกันของปีก่อน จาก 1) สินเชื่อที่ขยายตัว 56% จากงวดเดียวกันของปีก่อน หนุนโดยการขยายตัวทางเศรษฐกิจ, ยอดขายรถบรรทุกในประเทศที่เพิ่มขึ้นสูง และเพิ่มโอกาสในการขยายตัวของ สินเชื่อจำนำทะเบียนรถบรรทุก และยอดขายสินค้าเงินผ่อนที่สูงขึ้น ภายหลังได้รับความร่วมมือกับ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS (ปกติบริษัทจะขายสินค้าเงินผ่อนประมาณ 80% ของยอดขายรวม)
รวมทั้งแหล่งเงินทุนที่เพิ่มขึ้น จากเงินเพิ่มทุน PP, RO และการระดมทุน IPO ของ SG Capital ที่คาดว่าจะแล้วเสร็จในปี 2565, 2) ยอดขายสินค้าเพิ่มขึ้น 25% จากงวดเดียวกันของปีก่อน จากการเพิ่มจำนวนสาขา และสินค้าที่จำหน่าย จากสินค้าแบรนด์ Xiaomi, Amazfit ผ่านความร่วมมือกับ Fanslink (บริษัทย่อย VGI) และ 3) รายได้อื่นจะเพิ่มขึ้น 54% จากงวดเดียวกันของปีก่อน จากค่านายหน้าประกันที่เพิ่มขึ้น ตามประเภทประกันที่เพิ่มขึ้นภายหลังที่ได้ร่วมมือกับกรุงเทพประกันชีวิต
อย่างไรก็ดีแนะนำ “ซื้อ” ราคาเป้าหมาย 58.00 บาท อิงปี 2565 ค่า PER ที่ 41 เท่า โดยประเมิน ว่า SINGER ควรที่จะเทรด premium มากขึ้น จากสินเชื่อที่จะขยายตัวอยู่ในระดับสูง, ลดความกังวลต่อปัญหา NPL ที่สูงในอดีต และได้รับ Synergy กับกลุ่ม JMART และ BTS